**Výkonný výbor – Návrh Rokovacieho poriadku.**

 **Priebeh zasadnutia:**

1. Zvolanie zasadnutia vykonáva predseda alebo sekretár spravidla pozvánkou zaslanou na emailovú adresu člena výkonného výboru a predsedu revíznej komisie (ďalej len “revízna komisia”) alebo písomne na adresu ich trvalého pobytu, ktorá musí byť doručená spolu s pracovnými dokumentmi najneskôr tri dni pred zasadnutím výkonného výboru. /Stanovy ObFZ Trenčín ,čl.43, bod 6/
2. Materiál týkajúci sa programu zasadnutia výkonného výboru musí obsahovať názov materiálu, označenia navrhovateľa, zdôvodnenie obsahujúce právny podklad a vecné skutočnosti a návrh uznesenia, ak sa má prijať.
3. Zasadnutie výkonného výboru otvára a vedie predseda alebo poverená osoba. Zápisnicu zo zasadnutia výkonného výboru vyhotovuje sekretár alebo ním poverená osoba, ktorá vyhotovenú zápisnicu predkladá na schválenie sekretárovi a predsedovi.
4. Po otvorení zasadnutia predsedom zistí sekretár prítomnosť členov výkonného výboru a oznámi predsedovi, či je výkonný výbor uznášaniaschopný.
5. Po zistení uznášaniaschopnosti výkonného výboru oboznámi predseda prítomných s programom zasadnutia, prečíta návrhy na jeho úpravu, o ktorých sa hlasuje osobitne a potom vyzve členov výkonného výboru hlasovať o celom návrhu programu. Potom členovia výkonného výboru rokujú o jednotlivých bodoch programu.
6. Po každom bode, kde bolo prijaté uznesenie, sa hlasuje o návrhu uznesenia.Kontrolór je oprávnený pred hlasovaním o uznesení upozorniť na rozpor navrhovaného uznesenia s predpismi SFZ,ObFZ alebo všeobecne záväznými právnymi predpismi. Ak výkonný výbor prijme uznesenie, ktorého znenie je v rozpore s upozornením Kontrolóra, Kontrolór je oprávnený do zápisnice zo zasadnutia podať podnet s odôvodnením na zrušenie alebo zmenu takéhoto uznesenia.
7. Zasadnutie výkonného výboru ukončuje predseda po vyčerpaní všetkých bodov programu.
8. Zápisnicu zo zasadnutia výkonného výboru podpisuje zapisovateľ, sekretár a predseda. Podpísaná zápisnica, ak výkonný výbor nerozhodol nadpolovičnou väčšinou členov o nezverejnení jej celého znenia alebo jej časti, sa zverejňuje na webovom sídle ObFZ Trenčín a posiela sa elektronicky členovi výkonného výboru, predsedovi revíznej komisie, predsedom odborných komisií a osobe, ktorej je rozhodnutím výkonného výboru ukladaná povinnosť. Súčasťou zápisnice je aj prezenčná listina účastníkov zasadnutia.
9. Ak výkonný výbor rozhodol o nezverejnení celého znenia zápisnice alebo jej časti, na webovom sídle ObFZ Trenčin sa zverejní oznámenie, že celé znenie zápisnice sa nezverejňuje na základe rozhodnutia výkonného výboru so stručným odôvodnením nezverejnenia, alebo sa v zápisnici uverejnenej na webovom sídle ObFZ Trenčin uvedie pri nezverejnenej časti oznámenie, že príslušná časť znenia zápisnice sa nezverejňuje na základe rozhodnutia výkonného výboru so stručným odôvodnením nezverejnenia.

Návrh uznesenia:

  **Konferencia schvaľuje návrh Rokovacieho poriadku VV ObFZ.**